Marianne Jelved (RV), 2010-01-19:
Det her lovforslag bygger på en aftale, som Venstre, Konservative og Dansk Folkeparti indgik i november 2006 i slipstrømmen, havde jeg nær sagt, uden at det skal opfattes negativt, af det store velfærdsforlig, som Socialdemokratiet og Det Radikale Venstre også var med i.
Men de to oppositionspartier var ikke med i denne del af aftalen, og det var vi jo ikke af flere forskellige grunde.
Bl.a. var vi stærkt forbeholdne over for at lave en indvandringsprøve – jeg gør mig umage med at dæmpe tonefaldet lidt – og vi er stadig væk forbeholdne over for den indvandringsprøve; det vender jeg tilbage til.
Den skal aflægges, hvis Udlændingeservice mener, at en person, der ansøger om ophold via familiesammenføring i Danmark, er omfattet af kravet om prøve.
Deri ligger selvfølgelig, at der kan være situationer, hvor personer, der søger om familiesammenføring, ikke kan pålægges at tage den prøve, fordi der er andre bestemmelser, f.eks. § 8 i den europæiske menneskerettighedskonvention, der siger, at vedkommende uden videre er berettiget til at blive familiesammenført i Danmark og derfor ikke kan pålægges prøven.
Det synes jeg selv sætter prøven lidt i relief.
Og jeg kunne godt ønske mig, at vi tog den type diskussion om, hvordan man i virkeligheden løser opgaven med at give mennesker, der kommer og skal bo i Danmark, en indsigt i og en forståelse af det danske samfund, og hvad det vil sige at bo her i Danmark, ikke fordi jeg tror, det spiller så stor en rolle for dem, for hvis de kommer hertil med et ønske om familiesammenføring, er det nogle andre ting, der spiller den væsentligste rolle for dem, og så mener de selvfølgelig pr. automatik – sådan ville jeg selv have det – at de ville kunne falde til i det land, hvor de skal bo og skabe familie.
Men det, jeg synes er det mest afgørende her, er i virkeligheden sprogprøven.
Og jeg kan forstå på lovforslaget, at kravet til sproget alligevel bliver lidt større, end de oprindelig havde tænkt sig fra forligspartierne, aftalepartiernes, side, for når man skal kunne beskrive, forholde sig til og vide noget om samfundsforhold i Danmark, kræver det nogle gange nogle lidt vanskeligere ord end de danske ord, sådan en almindelig parlør indeholder.
Jeg synes, at man som alternativ til det her i virkeligheden skulle gøre det obligatorisk, at alle, der bosætter sig i Danmark via familiesammenføring, skal tage en danskprøve, når de kommer til Danmark.
Man lærer faktisk sproget bedre, når man er i landet, og man har ro i sjælen, fordi man så nu er familiesammenført.
Men det skal bare være obligatorisk, og i den sammenhæng er det selvfølgelig fuldstændig naturligt, at man også anskueliggør, hvad det vil sige at bo i Danmark, hvad det er for nogle regelsæt, der gælder hos os, og hvad det vil sige at leve i et demokrati eller et samfund med frihed og folkestyre, som der så smukt står i folkeskolens formålsparagraf.
Jeg skal skynde mig videre og sige, at vi er for karantænen over for familier, der ikke har holdt reglerne om au pair-ordningen.
Vi er for, at man øger advokatbistanden til de mindreårige asylansøgere, uledsagede asylansøgere, når de får afslag på deres ansøgning om asyl, og at de også har advokatbistanden, hvis Flygtningenævnet giver afslag, således at de kan blive rådgivet om den bedste mulighed for dem for at komme videre med deres liv.
Vi er også for forenklingerne af ydelsessystemet, hvad angår børns underhold, og vi er for den, kan man sige, lempelse, der er i forbindelse med muligheden for at arbejde videre inden for en ungdomsuddannelse.
Men man skal jo ikke være naiv og tro, at man kan få lov at gøre en ungdomsuddannelse færdig i Danmark, sådan er det, og det har jeg sådan set også en vis forståelse for, det må jeg indrømme.
Så samlet set går vi ind for, at man sikrer, at alle, der kommer, og som opfylder kravene om familiesammenføring, lærer dansk.
Det tror vi man får mere ud af.